Meghan Markle se halfsuster breek haar enkel | Netwerk24
Meghan Markle se halfsuster breek haar enkel
17 Mei 2018 05:28
Meghan Markle en prins Harry in April 2018. Foto: Getty
Meghan Markle se halfsuster het uitgevaar teen die koninklike familie omdat hulle nie haar pa gehelp het nadat hy 'n hartaanval gehad het nie. Sy sê sý moes vir hom geld stuur, berig Mailonline.
Samantha Markle het haar mond uitgespoel net nadat sy Woensdag in 'n motorongeluk haar enkel gebreek en 'n knie gekraak het.
Die ongeluk waarin Samantha beseer is, het gebeur toe sy en haar kêrel deur paparazzi gepla is terwyl hulle in die Amerikaanse deelstaat Florida gery het, berig TMZ.
'n Fotograaf het voor hulle ingery en hulle het in 'n sementversperring vasgery om 'n botsing te vermy, het ene Mark aan TMZ gesê.
Samantha het by haar broer, Thomas Markle jr., aangesluit in sy kritiek teen die paleis en gesê sy moes vir haar pa, ook Thomas (73), ná sy hartoperasie geld stuur sodat hy kan oorleef.
Dit was in die weegskaal of Meghan se pa haar troue Saterdag sou bywoon en dit het Woensdag geblyk dat dit nie moontlik is nie omdat hy 'n hartoperasie moes ondergaan nadat hy vroeër 'n hartaanval gehad het.